Ֆիլ Քոլինզ

Ֆիլ Քոլինզ (անգլ.՝ Phil Collins, ամբողջական անունը` Ֆիլիպ Դեյվիդ Չարլզ Քոլինզ, անգլ.՝ Philip David Charles Collins, հունվարի 30, 1951(1951-01-30)[…], Չիզիկ, Լոնդոն, Միացյալ Թագավորություն), անգլիացի երգիչ, թմբկահար և երգերի հեղինակ, դերասան, պրոդյուսեր։
Ճանաչում է ստացել՝ որպես «Genesis» ռոք խմբի անդամ, այնուհետև զբաղվել է սոլո գործունեությամբ՝ վաճառելով իր ալբոմների ավելի քան 150 միլիոն օրինակ։ Մրցանակների շարքում ունի 7 «Գրեմմի», «Ոսկե գլոբուս» և «Օսկար»՝ «Տարզան» մուլտֆիլմի լավագույն երգի համար։


== Կենսագրություն ==
Հինգ տարեկան հասակում ծնողները Ֆիլին նվիրեցին խաղալիք հարվածային գործիքներ, ինչը դարձավ նրա երաժշտական ​​կարիերայի սկիզբը։ Նրա առաջին երաժշտական փորձը հեռուստատեսության և ռադիոյի երաժշտական հաղորդումների ուղեկցությամբ ռիթմ տալն էր։ Ֆիլի հիմնական նախասիրությունը հարվածային գործիքներ նվագելն էր։
Դեռահասության տարիքում Ֆիլը տարվեց նաև դերասանական վարպետությամբ, այնուամենայնիվ, երաժշտության նկատմամբ հետաքրքրությունը հաղթեց, և 1969 թվականին նա կնքեց իր առաջին պայմանագիրը՝ որպես «Flaming Youth» խմբի թմբկահար։ Այս թիմի թողարկած ալբոմը միջին հաջողություն ունեցավ, և մեկ տարվա շրջագայությունների ու անհամաձայնությունների պատճառով խումբը կազմալուծվեց։ 1970 թվականին Քոլինզը արձագանքեց «Melody Maker» երաժշտական ամսագրում արված հայտարարությանը, որտեղ նշված էր. «Համույթը փնտրում է թմբկահարի՝ ակուստիկայի լավ զգացողությամբ»։ Պարզվեց, որ այդ համույթը «Genesis» խումբն է, որը կազմավորել էին մասնավոր դպրոցի շրջանավարտները։ Մասնակցելով Փիթեր Գաբրիելի ծնողների տանը կայացած ունկնդրմանը՝ Ֆիլը տպավորված էր պայմաններով՝ ընդարձակ տարածք, ռոյալ, լողավազան, հարվածային գործիքներ այգում, «Trespass» նոր ալբոմի հնչեղություն։ Հեշտությամբ շրջանցելով մյուս հավակնորդներին՝ Քոլինզն անմիջապես ընդգրկվեց խմբի կազմում։ Երգչի հավաստմամբ՝ իր առաջին եկամուտը «Genesis»-ում կազմում էր շաբաթական 10 ֆունտ ստերլինգ, որը երկու անգամ ավելին էր, քան «Flaming Youth»-ում ստացածը։
Հարվածային գործիքներ նվագելուց բացի, Ֆիլը մասնակցում էր նաև ստեղծագործությունների ձայնագրմանը նաև որպես բեկ-վոկալիստ։ «Genesis»-ում Ֆիլ Քոլինզի լիարժեք վոկալային դեբյուտը դարձավ «For Absent Friends» ստեղծագործությունը՝ 1971 թվականին թողարկված «Nursery Cryme» ալբոմից։ 1975 թվականին խմբի հիմնադիր Փիթեր Գաբրիելը լքեց խումբը, և առաջ եկավ նոր վոկալիստի խնդիրը։ Ավելի քան չորս հարյուր դիմորդի լսելուց հետո խումբը որոշեց խոսափողը հանձնել իրենց թմբկահարին (տրամադրվելով բավականին թերահավատորեն)։ Այդ պահը նշանակալից էր ոչ միայն Ֆիլի, այլև ամբողջ խմբի համար։ Հետագա քսան տարիների ընթացքում խումբը մեծ համբավ ուներ ամբողջ աշխարհում։ «Genesis»-ին զուգահեռ Ֆիլը երկար տարիներ աշխատել է նաև «Brand X» ջազային գործիքային նախագծի հետ։


=== Անհատական գործունեություն ===

1980-ական թվականների սկզբին Ֆիլը զբաղվում էր սոլո կարիերայով։ Հազվադեպ է լինում, երբ հայտնի խմբի վոկալիստը սոլո գործունեությամբ կարողանում է գերազանցել խմբում ունեցած հաջողությանը, բայց Ֆիլին դա հաջողվեց։ Նրա առաջին՝ «Face Value» սոլո ալբոմի վաճառքը գերազանցեց «Genesis»-ի ալբոմների վաճառքին, իսկ «In the Air Tonight» ստեղծագործությունը դարձավ նրա այցեքարտը։ 1980-ականներին Ֆիլը թողարկեց մի շարք հաջողված ալբոմներ, ընդ որում, շարունակում էր աշխատել նաև «Genesis»-ի հետ։ 1985 թվականին Ռոբերտ Փլանթը հրավիրեց Քոլինզին՝ «Live Aid» բարեգործական փառատոնի ժամանակ Լեդ Զեփելինի ելույթի թմբուկի հատվածը կատարելու համար։ Համերգը պետք կայանար Ֆիլադելֆիայի «JFK» մարզադաշտում։

1990-ական թվականների սկզբին Քոլինզը որոշեց լքել «Genesis» խումբը՝ նվիրվելով անհատական նախագծերին և ֆիլմի նկարահանումներին։ Սակայն «Genesis»-ից հեռանալուց հետո նա խմբի անդամների հետ ձայնագրեց խմբի «հետԳաբրիելյան» պատմության լավագույն ալբոմներից մեկը՝ «We Cant Dance» (1991), և մասնակցեց հրաժեշտի մեծ շրջագայությանը (1992-1993)։ 1999 թվականին Քոլինզը ձայնագրեց «Walt Disney Pictures» ընկերության «Տարզան» մուլտֆիլմի սաունդթրեքը և «You’ll Be in My Heart» երգի համար ստացավ «Օսկար» և «Ոսկե գլոբուս» մրցանակներ։
Քոլինզի երգացանկը չի սահմանափակվում սիրո մասին մեղեդային երգերով։ Իր երգերում Ֆիլն անդրադարձել է սոցիալական և բարոյական կարևոր թեմաների՝ ռազմական կոնֆլիկտներ, ծնողների և երեխաների բարդ հարաբերություններ, անօթևանների կյանք։ Ներկայումս Ֆիլ Քոլինզի մոտ զարգանում է լսողության հետ կապված հիվանդություն, որի հետևանքով նա գործնականում դադարեցրել է համերգային ելույթները։
Քոլինզը նկարահանվել է բազմաթիվ ֆիլմերում։ Նրա մասնակցությամբ հայտնի ֆիլմերից է 1963 թվականին փոստային գնացքի կողոպուտի մասին «Բաստեր» ֆիլմը (1988)։


=== Կարիերայի ավարտ ===
2011 թվականի մարտի 7-ին Ֆիլ Քոլինզը հայտարարեց իր երաժշտական գործունեության ավարտի մասին։ Իր պաշտոնական կայքում այդ մասին գրել է․ 

Նույն ուղերձում նա հերքել է տարբեր ԶԼՄ-ների կողմից արտահայտված տեսակետները երաժշտական գործունեությունը դադարեցնելու պատճառների մասին. 

2016 թվականի աշնանը Ֆիլ Քոլինզը հայտարարեց, որ կրկին կվերադառնա բեմ. 2017 թվականի ամռանը նա ինը համերգ կտա Լոնդոնի, Քյոլնի և Փարիզի շրջագայությունների շրջանակում, որը նա անվանել է «Դեռ մեռած չեմ»։ Իր վերադարձի մասին 65-ամյա երաժիշտը հայտարարել է Լոնդոնում կայացած մեծ ասուլիսում։


== Անձնական կյանք ==
1975 թվականին Քոլինզը ամուսնացավ Անդրեա Բերտորելլիի հետ, ում հետ ծանոթացել էր դեռևս 11 տարեկանում Լոնդոնի թատերական դպրոցում։ Քոլինզը որդեգրեց նաև նրա դստերը՝ Ջոելիին (ծնված 1972 թվականին)։ 1976 թվականին ծնվեց նրանց որդին՝ Սայմոնը։ Սակայն Անդրեան այդպես էլ չկարողացավ հաշտվել Ֆիլի մշտական համերգների և շրջագայությունների հետ, և 1980 թվականին նրանք ամուսնալուծվեցին։
1985 թվականին երաժիշտը ամուսնացավ ամերիկուհի Ջիլ Թեվելմանի հետ։ 1989 թվականին ծնվեց նրանց դուստրը՝ Լիլի Քոլինզը։ 1996 թվականին զույգը ամուսնալուծվեց։
Երգիչը երրորդ անգամ ամուսնացավ շվեյցարացի (ծագումով՝ մեքսիկուհի) մոդել Օրիաննա Ցեվեյի հետ։ Հարսանիքը կայացավ 1999 թվականին։ 2001 թվականին ծնվեց նրանց որդին՝ Նիկոլասը, իսկ 2004 թվականին՝ երկրորդ որդին՝ Մեթյուն։
2008 թվականին Ֆիլը և Օրիաննան ամուսնալուծվեցին։ Երաժիշտը նախկին կնոջը վճարեց 25 միլիոն ֆունտ ստերլինգ (մոտ 50 միլիոն դոլար)` ամուսնալուծությունների պատմության մեջ փոխհատուցման ամենամեծ գումարներից մեկը։ Այնուամենայնիվ, 2016 թվականին երգիչը հայտնեց, որ հաշտվել է Ցեվեի հետ, և հիմա նրանք երեխաների հետ միասին ապրում են Ֆիլի տանը Մայամիում։


== Հաջողություններ ==

Ֆիլ Քոլինզը պատմության մեջ երեք երաժիշտներից մեկն է (Փոլ ՄաքՔարթնիի և Մայքլ Ջեքսոնի հետ միասին), ում ալբոմները վաճառվել են ավելի քան հարյուր միլիոն օրինակով՝ որպես մենակատար, և որպես երաժշտական խմբի անդամ։
Նա համագործակցել է այնպիսի հայտնի երաժիշտների հետ, ինչպիսիք են Բի Բի Քինգը, Օզզի Օսբորնը, Ջորջ Հարիսոնը, Փոլ ՄաքՔարթնին, Ռոբերտ Փլանթը, Էրիկ Կլեպտոնը, Մայք Օլդֆիլդը, Սթինգը, Ջոն Քեյլը, Բրայան Ինոն, Փիթեր Գաբրիելը, Անի Ֆրիդ Լինգստադը, Ռավի Շանկարը և Թուփաքը։
Իր ողջ գործունեության ընթացքում «Genesis»-ին միայն մեկ անգամ հաջողվեց հասնել «Billboard Hot 100» ամերիկյան վաճառքի շքերթի գագաթնակետին, մինչդեռ Քոլինզը կարողացավ դա անել 7 անգամ՝ «Against All Odds» (1984), «One More Night» (1985), «Sussudio» (1985), «Separate Lives» (1985), «A Groovy Kind of Love» (1988), «Two Hearts» (1988) և «Another Day in Paradise» (1989) սինգլներով։ Քոլինզի յուրօրինակ այցեքարտը նախկինի պես մնում է նրա առաջին սոլո սինգլը՝ «In the Air Tonight» (1981):


== Սկավառակագրություն ==


=== Ստուդիական ալբոմներ ===
1981: «Face Value»
1982: «Hello, I Must Be Going!»
1985: «No Jacket Required» - արժանացել է «Գրեմմի» մրցանակի՝ որպես տարվա լավագույն ալբոմ
1989: «...But Seriously»
1993: «Both Sides»
1996: «Dance into the Light»
2002: «Testify»
2010: «Going Back»


=== Համերգային ալբոմներ ===
1990: «Serious Hits… Live!»
1999: «A Hot Night in Paris»
2004: «Finally… First Farewell Tour»
2017: «Not Dead Yet Live!»


=== Սաունդթրեքներ ===
1983: «Risky Business»
1988: «Buster»
1999: «Tarzan»
2003: «Brother Bear»
2006: «Tarzan (Broadway)»


=== Հավաքածուներ ===
1987: «12"ers»
1998: «…Hits»
2004: «The Platinum Collection»
2004: «Love Songs: A Compilation… Old and New»
2016: «The Singles»
2019: «Other Sides»


=== Genesis ===

1971: «Nursery Cryme»
1972: «Foxtrot»
1973: «Selling England by the Pound»
1974: «The Lamb Lies Down on Broadway»
1976: «A Trick of the Tail»
1976: «Wind & Wuthering»
1978: «...And Then There Were Three...»
1980: «Duke»
1981: «Abacab»
1983: «Genesis»
1986: «Invisible Touch»
1991: «We Can't Dance»


=== Brand X ===
1976: «Unorthodox Behaviour»
1977: «Moroccan Roll»
1977: «Livestock»
1979: «Product»
1980: «Do They Hurt?»
1982: «Is There Anything About?»


=== Flaming Youth ===
1969: «Ark 2»


== Ֆիլմագրություն ==
«Մայամիի ոստիկանությունը» (1985) - Ֆիլ Մեյհյու
«Բաստեր» (1988)
«Կապիտան Կրյուկ» (1991) - ոստիկան, տեսուչ Գուդ
«Սրիկաներ» (1993) - Ռոլանդ Քոփինգ


== Հետաքրքիր փաստեր ==
Ֆիլ Քոլինզը հնչյունավորել է ինքն իրեն «Grand Theft Auto: Vice City Stories» վիդեոխաղում։ «In the Air Tonight» առաքելությունը կատարելուց հետո կարելի է այցելել նրա համերգին։
Ֆիլ Քոլինզը պատահաբար նկարահանվել է «Ծանր օրվա երեկո» ֆիլմում։ Մոտակա դպրոցներից երեխաներ էին ընտրել «If I Fell» երգի զանգվածային տեսարանների համար։ Նրանք չգիտեին, որ իրենց առջև ելույթ է ունենալու «The Beatles»-ը։ Այդ երեխաների թվում էր նաև 13-ամյա Ֆիլ Քոլինզը։ Վերջնական մոնտաժից հետո այն դրվագները, որոնցում Քոլինզը կար, չընդգրկվեցին ֆիլմում։ Այնուամենայնիվ, հետագայում այդ դրվագները և նրա մեկնաբանությունները օգտագործվեցին «Ծանր օրվա երեկո» ֆիլմի DVD տարբերակում։
«In The Air Tonight» երգը հնչում է նաև «Dead Space 3» խաղի թրեյլերում, «Мальчишник 3» ֆիլմի վերջում, «Miami Vice», «Գերմանիա-83» սերիալներում։


== Ծանոթագրություններ ==


== Արտաքին հղումներ ==
Պաշտոնական կայք
Քոլինզի մասին կայքերի վեբ-ռինգ. Շուրջ 80 ռեսուրս
Genesis-ի պաշտոնական կայքը
Ֆիլ Քոլինզը ռուսերենով